สั้นๆมีเด้งพอร์ตลงทุนรอดูกลางมิ.ย.
หุ้นไทยปรับตัวลงแรงกว่าตลาดหุ้นในภูมิภาค
18 ส.ค. 2554

หุ้นไทยปรับตัวลงแรงกว่าตลาดหุ้นในภูมิภาค 
โดย..พงศ์ภัทร สิริพัฒน์
หลังจากที่มีการปรับลดน้ำหนักการลงทุนของต่างชาติต่อตลาดหุ้นไทย แม้ว่าภาพโดยรวมจะไม่มีปรับประมาณการกำไรของบริษัทจดทะเบียนลง แต่เหตุผลมาจากการเมืองที่ยังมีความไม่แน่นอนในช่วงก่อนการเลือกตั้ง ส่งผลให้หุ้นไทยปรับตัวลงแรงกว่าตลาดหุ้นในภูมิภาค
ในขณะที่ตลาดหุ้นส่วนใหญ่รวมถึงเอเชียปรับตัวลงเช่นกัน หลังจากแนวโน้มเศรษฐกิจสหรัฐออกมาแย่กว่าที่เคยประเมินไว้ โดยเฟดเองขณะนี้ยังไม่มีการออกมาตรการใหม่ๆ เพิ่มเข้ามาหลังจากที่ QE2 จะสิ้นสุดในเดือน มิ.ย.นี้ ส่วนทางด้านยุโรปแม้ว่าในเบื้องต้นจะได้ข้อสรุปเรื่องการช่วยเหลือกรีซ แต่ยังมีข่าวการคัดค้านเข้ามาเป็นระยะๆ ซึ่งต้องรอผลการประชุมอย่างเป็นทางการที่จะมีในวันที่ 20 มิ.ย.นี้ ซึ่งเราประเมินว่าในที่สุดกรีซจะได้รับความช่วยเหลือ 
ฝั่งนักลงทุนต่างชาติมียอดขายสุทธิ 1.4 หมื่นล้านบาท ในสัปดาห์ที่ผ่านมา
ทิศทางในระยะสั้นคาดว่าตลาดยังเป็นการแกว่งตัวลง แม้ว่าในระยะสั้นมีโอกาสหยุดไหล หรือดีดกลับเป็นระยะๆ บ้างตามแนวรับ เนื่องจากปัจจัยที่กดดันตลาดให้ลงแรงมากกว่าหุ้นในภูมิภาคในตอนนี้เกิดจากการปรับลดน้ำหนักการลงทุนของต่างชาติ โดยมีเหตุผลมาจากปัจจัยทางด้านการเมือง ไม่ได้เกิดจากการปรับลดกำไรของบริษัทจดทะเบียน ทำให้ประเมินว่าในช่วงหลังจากที่โบรกเกอร์ต่างชาติทยอยปรับลดน้ำหนักไทยไปหมดแล้ว ตลาดหุ้นไทยจะมีช่วงปรับตัวขึ้นได้ ซึ่งในตอนนี้เหลืออีกเพียงไม่กี่ บล.แห่ง ที่คาดว่าจะออกมาทยอยปรับลดน้ำหนักการลงทุนในเร็วนี้ๆ ส่งผลให้หากมีการปรับลดน้ำหนักการลงทุนครบทุก บล. แล้ว แรงขายที่หนาแน่นมีโอกาสหายไปและหุ้นไทยจะเริ่มรีบาวด์สั้นๆ ได้บ้าง 
อย่างไรก็ตาม ด้วยแนวโน้มเศรษฐกิจสหรัฐที่มีแนวโน้มชะลอตัว และเฟดยังไม่มีมาตรการกระตุ้นรอบใหม่ ตลาดหุ้นส่วนใหญ่ยังขาดปัจจัยบวก ทำให้ทิศทางหลักของตลาดหุ้นในภูมิภาคส่วนใหญ่ยังเป็นการแกว่งตัวลง หุ้นไทยอาจจะทำได้เพียงกลับมาซื้อขายในระดับที่เท่ากับตลาดหุ้นในภูมิภาคเท่านั้น 
ทางด้านปัจจัยพื้นฐาน ทาง KGI ประเมินว่ากำไรต่อหุ้นของ SET Index อยู่ที่ 93.60 บาท ในขณะที่การเติบโตของกำไรปกติในปีนี้คาดว่าจะอยู่ที่ 13.50% ส่วนปี 2555 คาดว่าจะเติบโตอีก 12.3% ประเมินว่า PE ratio ในระดับที่ 10.50 เท่าที่บริเวณ 980 จุด มีโอกาสชะลอการปรับตัวลงได้ ซึ่งหากราคาน้ำมันยังไม่ปรับตัวลงแรง คาดว่าตลาดยังไม่มีการปรับประมาณกำไรของตลาดลง ในขณะที่การวัดความเสี่ยงขาลงมากสุดหากใช้ Trailing PE ที่ระดับ 11.50 เท่าซึ่งเป็นช่วงที่มีความเสี่ยงทางด้านการเมืองรุนแรง และกำไรที่ 80 บาท จะได้ความเสี่ยงกรณีเลวร้ายที่ 920 จุด
ด้านเทคนิค ตลาดเริ่มปรับตัวลงมาที่บริเวณแนวรับใหญ่ที่บริเวณ 1,005 และ 980 จุด และเครื่องมือทางเทคนิคเริ่มอยู่ในระดับที่เริ่มมีโอกาสรีบาวด์ได้ในช่วงสั้น แต่อย่างไรก็ตามทิศทางระยะกลางยังคงเป็นแนวโน้มลง หลังจากที่ตลาดอ่อนตัวลงหลุดต่ำกว่าแนวรับหลักที่บริเวณ 1,055 จุด 
ส่วนปัจจัยอื่นๆ ที่อาจจะส่งผลต่อตลาดได้ ปัจจัยแรกเรื่อง เศรษฐกิจสหรัฐ ในระยะสั้นตัวเลขทางเศรษฐกิจชะลอตัวลงต่อเนื่องอย่างที่ได้เคยรายงานไปในสัปดาห์ก่อนๆ ว่าตลาดจะเริ่มกลับมาให้ความสนใจต่อตัวเลขเศรษฐกิจสหรัฐที่แย่ลงมากขึ้นเรื่อยๆ แทนประเด็นเรื่องกรีซ ในขณะที่โอกาสในการออก QE3 มีไม่มากนัก ซึ่งในตอนนี้ตลาดเริ่มทยอยการรับรู้ตัวเลขเศรษฐกิจที่แย่ไปในระดับหนึ่งแล้ว แต่ตอนนี้ยังขาดปัจจัยบวกกระตุ้น เราประเมินว่าในช่วง 12 เดือนต่อจากนี้ตัวเลขภาคการผลิตของสหรัฐจะเริ่มมีแนวโน้มดีขึ้นบ้าง หลังจากสถานการณ์แผ่นดินไหวในญี่ปุ่นเริ่มกลับเข้าสู่ระดับปกติ ซึ่งอาจจะทำให้ตัวเลขภาคการผลิตของสหรัฐฟื้นตัวจากในปัจจุบันบ้าง ในขณะที่สถานการณ์ภัยธรรมชาติในสหรัฐที่เริ่มผ่อนคลายลงเป็นปัจจัยหนุนได้บ้าง 
ปัจจัยที่ต้องจับตาและอาจเป็นปัจจัยที่กลับมากดดันตลาดหุ้นไทยอีก คือ ค่าเงินบาทหากอ่อนค่าลงเร็ว เนื่องจากที่ผ่านมาค่าเงินบาทไม่แข็งค่าเท่าที่ควร ทั้งๆ ที่ค่าเงินดอลลาร์อ่อนค่า หากค่าเงินดอลลาร์กลับมาแข็งค่าในระยะสั้นๆ (ซึ่งอาจจะมาจากการที่ค่าเงินยูโรอ่อนค่าจากการที่ ECB ไม่ขึ้นดอกเบี้ยในการประชุมวันที่ 9 มิ.ย.นี้ และส่งผลให้ดอลลาร์แข็งค่าขึ้น) จะส่งผลให้ค่าเงินบาทมีโอกาสอ่อนค่าได้มาก และจะชักนำให้นักลงทุนต่างชาติกลับมาลดพอร์ตอีกครั้งเพื่อที่จะขายและล็อกกำไร
กลยุทธ์การลงทุน นักเก็งกำไรที่รับความเสี่ยงได้ แนะนำให้ซื้อเก็งกำไรดักดีดกลับช่วงสั้นๆ ตามแนวรับที่ 1,005 และ 980 จุด และทยอยขายช่วงปรับตัวขึ้น ส่วนนักลงทุนแนะนำให้รอดูแรงขายของนักลงทุนต่างชาติให้ชะลอก่อน เนื่องจากที่ผ่านมานักลงทุนต่างชาติยังมียอดซื้อสุทธิสูงถึงระดับแสนล้านหากนับตั้งแต่กลางปี 2553 ซึ่งแนะนำให้รอดูสถานการณ์ในช่วงกลางปลายเดือน มิ.ย.อีกครั้ง